સમજી લેવું કે ગરીબોના વૉર્ડમાં બધા ગરીબ જ હોય એ જરૂરી નથી જેમ કે ગાંધીનગરમાં બધા (લગભગ કોઈ) ગાંધી નથી. સરનેમ ગાંધી હોય એ વાત જુદી બાકી આમ નહિ. માથે લખ્યું હતું ‘શેઠશ્રી જેજેચંદ શ્રીચંદ શાહ ગરીબ વૉર્ડ’ શું શેઠશ્રી જેજેચંદ ગરીબ હતા ? છતાં એમના નામની પછવાડે આમાં ગરીબ શબ્દ ચોંટ્યો કે નહિ ? મને આવાં ઑડિટ કરવાં બહુ ગમે એમ આમાંય ! ભોંય પર જેની પથારી હતી એવો એક માથે પાટાપિંડીવાળો ખેંખલી જણ કાને મોબાઈલ વળગાડીને બેઠો હતો ને ગાણાં સાંભળતો હતો જ્યારે હસુ મને જે ખાટલે લઈ આવ્યો એ દર્દીની કહેવાતી, ‘ગરીબ’ ધણિયાણીના કાનમાં સોનાનાં ઠોળિયાં ચમકતાં હતાં ! મારી તો ચકોર નજર ! મને કોઈ બનાવી જાય એ વાતમાં માલ નથી. જ્યારે હસુ તો સાધારણ નોકરિયાત છતાં દાનેશ્વરી કર્ણનો અવતાર ! મને કહે છે આ બાઈ નાકની ચૂની ગીરવે મૂકીને એક હજાર રૂપિયા લઈ આવી ને ઘરવાળાને અહીં લઈને આવી. બોલ, સુરેશ, હદ છે ને ?